text: Europa er vilde med fisk fra Vejen 
  01 september 2016 kl. 13.21
  Tyskland, Schweiz, Østrig og Finland er vilde med sandart-fisk fra opdrætsanlæg i Vejen.
  Sandart-fisken er en eksklusiv spisefisk, som virksomheden AquaPri i Gamst ved Vejen opdrætter med succes i verdens største opdrætsanlæg for sandart. Syv faste medarbejdere arbejder med at opdrætte de ca. 700.000 fisk, der er i anlægget, og salget af dem er gået over al forventning.
  - Vi var meget nervøse for, om vi kunne sælge nok, for selvom det er en eksklusiv spisefisk i det centrale Europa, er det et lille marked, så vi er meget lettede over, at det går så godt, lyder det fra direktør Henning Priess.
  Prisen på fisken i køledisken er 200 kr. pr. kg, og i øjeblikket sælger virksomheden 7 tons fisk om ugen. Det er dobbelt så meget, som de turde håbe på, og derfor regner de med allerede fra nytår at kunne udvide produktionen fra 400 til 700 tons om året. Det vil betyde 1-2 medarbejdere mere i Vejen.
  Vi besøger virksomheden
  Programmet ”Med på Job” besøger AquaPri på TV SYD+ kl. 17.30, 19.55 og 22.40.
  